kardosdrur/scandi-wiki huggingface dataset:
Porsche

Porsche er navnet på et tysk sportvognsmærke, grundlagt af Ferdinand Porsche i Stuttgart. Den første Porsche kom på markedet i 1948 og bar navnet Porsche 356. I dag producerer Porsche blandt andet modellerne: 911, Cayenne, Macan, Boxster, Cayman, Panamera og 911 GT1.

Porschemodeller gennem tiderne 
I 1948 blev den første bil med mærket Porsche bygget. Dette var ikke den første bil lavet af Ferdinand Porsche, men den var den første der bar hans navn. Denne bil er senere blevet døbt "356/1". I modsætning til de senere 356-modeller havde denne som den eneste rørgitterchassis og centermotor. Den blev ikke bygget i Stuttgart i Tyskland men i Gmünd i Østrig, hvor den og mange senere biler blev fabrikeret i et nedlagt savværk under meget dårlige forhold.
Den blev kun bygget i et enkelt eksemplar, da Porsche ikke mente, at folk ville købe en dyr "tysk" sportsvogn kun tre år efter krigen. Derfor nedtonede han forventningerne og lavede 356 om til en GT baseret på den Porschedesignede VW "Boble". Derfor fik den nu platformschassis og alukarrosseri, og motoren blev placeret som hækmotor. Den var stadig en optunet VW-motor, men havde nu 40 i stedet for 35 hk.
Den blev lavet som coupe og cabriolet. I alt blev der lavet ca. 52 biler fra Gmünd, hvoraf de 8 var cabrioleter bygget af Beutler.

Af denne serie blev en coupe ombygget til racervogn, hvor den bl.a. opnåede gode resultater på Le Mans.

1948-65 
Efter den første serie af 356-modeller flyttede Porsche tilbage til Stuttgart.
Bilerne der blev bygget her var i det store og hele som bilerne fra Gmünd, men karrosserierne var af stål i stedet for aluminium.
Gennem tiden bevægede 356 sig længere og længere væk fra VW-rødderne. Noget af det første der blev ændret på motoren var topstykkerne. Til sidst begrænsede ligheden mellem VW og Porsches motorer sig til at de var 4-cylindrede, luftkølede boksermotorer.

Salg og omsætning 
Porsche fremstillede i regnskabsåret 2004/2005 i alt 90.954 biler og havde et overskud før skat på cirka 1,24 mia. Euro.

 I 2011 solgte bilmærket 118.868 biler.
 I 2015 solgte bilmærket 225.121 biler.
 I 2019 var salget 280.800.

Den kraftige vækst i antal solgte enheder efter 2010 skal især tilskrives modellerne Cayenne, Macan og Panamera.

Galleri

Modeller

Sportsvogne 

 64
 356
 360 Cisitalia
 550 Spyder
 718
 787
 804
 904
 906
 907
 908
 909 Bergspyder
 910
 911
 912
 914
 917
 918
 934
 935
 936
 924
 928
 944
 959
 Boxster
 Cayenne
 Cayman
 Panamera
Listen er ikke komplet.

Kildehenvisninger

Eksterne henvisninger 

www.https://www.porsche.dk/
https://newsroom.porsche.com/en.html

 
Etableret i 1931
Rhesus

Rhesus-blodtypesystem er et blodtypesystem, der har betydning i forbindelse med blodtransfusion eller ved graviditet. I Danmark er 85% af befolkningen RhD-positive, det vil sige, at de udtrykker RhD på de røde blodlegemers overflade. RhD er det vigtigste blodtypeantigen i Rh-systemet. Øvrige antigener i Rh-systemet, som har klinisk betydning er E, e, C og c. Rh-systemet er meget komplekst og indeholder omkring 55 forskellige blodtypeantigener. Rh-systemet blev oprindeligt kaldt rhesus-systemet, da man troede at anti-D påvist i en en kvinde, der fik et dødfødt barn var identisk med et antistof påvist i en dyremodel, hvor kaniner og marsvin blev immuniseret med blod fra rhesusaber. Antistoffet fra dyremodellen blev senere identificeret som værende en del af et helt andet blodtypesystem, Landsteiner-Wiener systemet.

Blodtransfusion og graviditet 
I forbindelse med blodtransfusion eller graviditet kan en person, der er RhD negativ udvikle blodtypeantistoffer mod RhD. Antistoffet kaldes anti-D. I forbindelse med blodtransfusion vil det normalt blive sikret, at der kun gives RhD negativt blod til personer, som er RhD negative. Det gælder især for piger og for kvinder i den fødeygtige alder. Det sker med henblik på, at forhindre at RhD-negative kvinder danner anti-D. Anti-D kan under graviditet medføre svær blodmangel hos fosteret eller gulsot efter fødslen. TIlstanden benævnes hæmolytisk sygdom hos foster og nyfødt, og kan potentielt være meget alvorlig. For at forebygge dette har man siden slutningen af 1960'erne tilbudt RhD negative kvinder at de kan modtag Rh-profylakse i forbindelse med fødsel. Siden 2010 er Rh-profylakse også blevet tilbudt RhD-negative kvinder, der bærer et RhD positivt foster, at de kan modtage profylaksen før fødslen (antenatal profylakse).

Arvelighed 
Personer som er RhD positive ("rhesus postive") bærer genet RHD. RHD koder for et protein RHD, der sammen med et andet protein i Rh-systemet, CE-proteinet er lokaliseret i erytrocytoverflader som cirkelformede strukturer. De bidrager til at erytrocytten kan opretholde sin fysiologiske, bikonave form. Såfremt man er RhD negativ har man ikke RHD genet og RHD proteinet er fraværende i erytrocytoverfladen.

Udbredelse 
I Skandinavien er hyppigheden af at være RhD positiv ca. 85%. Den er noget højere hos afrikanere og meget høj (næsten 100%) hos asiater.

Kilder 
Geoff Daniels. Human blood groups, 3. ed. (2013). Wiley-Blackwell, England.

Blod
Immunforsvar

nl:Bloedgroep#Het resusbloedgroepsysteem
Shanghai World Financial Center

Shanghai World Financial Center (eller Shanghai WFC) er en skyskraber i Shanghai, Kina, der blev bygget færdig i august 2008. Den blev oprindeligt påbegyndt i 1997, men arbejdet blev stoppet pga. den finansielle krise i Asien i slutningen af 1990'erne og senere forsinket for at designe ændringer af bygningen. Den 101-etages bygning blev designet af firmaet Kohn Pedersen Fox. Arbejdet med bygningen blev genoptaget den 16. november 2005.

Højden på bygningen fra bunden til øverste loft er 492 meter, hvilket gør den til en af verdens højeste bygninger. Arkiteten William Pedersen og byggeherren Minoru Mori har afvist forslag om at tilføje et spir på toppen, således at den vil blive højere end Taipei 101 og måske endda højere end One World Trade Center, men de ønsker at Shanghai WFC skal være en "bred-skuldret bygning".

Et særligt kendetegn ved bygningen er, at der er et hul gennem bygningen i toppen, hvor turister vil kunne gå både indendørs og udendørs. Det var oprindeligt planen, at det skulle være en cirkel, men i 2005 blev designet ændret til en firkant. Udsigtsdækket på 100. etage er det højst placeret udsigtdæk i verdenen.

Bygningen er finansieret af flere multinationale firmaer blandt andet japanske, kinesiske og Hong Kong banker, samt den japanske byggeherre og nogle endnu ikke offentligtgjorte amerikanske og europæiske investorer. Den amerikanske investeringsbank Morgan Stanley står for koordinering af finansieringen.

I december 2006 var bygningen over 320 meter høj og blev øget med en etage hver 3. eller 4. dag. Bygningen nåede sin endelige højde på 492 meter den 14. september 2007. Bygningen åbnede for virksomheder den 28. august 2008, og observationsplatformen blev åbnet for offentligheden den 30. august 2008 med udsigt fra tre forskellige etager hvoraf den højeste er 474 meter over havet.

Skyskrabere i Kina
World Financial Center
Forglemmigej

Forglemmigej (Myosotis) er en slægt af omkring 60 arter, som er udbredt i Europa, Nordafrika, Asien, Nordamerika og Oceanien. Det er urteagtige planter, både et-årige og stauder, der har store indbyrdes forskelle, men som ikke desto mindre alle kan beskrives ved at have en lille (1 cm i diameter) flad blomst med 5 blå kronblade, som danner en overdådig, krum blomsterstand (svikkel) på en tynd og pjusket stængel, og som blomstrer i foråret. Farvevariation er ikke usædvanlig og hvide og pink blomster ses ofte. De er populære i haver og dyrkede former har tit blandede farver.

Arter 
I listen nedenfor er vist nogle af arterne i slægten Myosotis, der ifølge The Plant List omfatter 61 arter. GRIN medtager 7 arter.
 Alpeforglemmigej (Myosotis alpestris)
 Engforglemmigej (Myosotis scorpioides)
 Markforglemmigej (Myosotis arvensis)
 Bakkeforglemmigej (Myosotis ramosissima)
 Forskelligfarvet forglemmigej (Myosotis discolor)
 Sumpforglemmigej (Myosotis laxa)
 Rank forglemmigej (Myosotis stricta)
 Skovforglemmigej (Myosotis sylvatica)

Navnet "Forglemmigej" 
Navnet er lånt fra fransk "ne m'oubliez pas" som var oversat fra tysk "Vergissmeinnicht", og oversættelser kan findes i de fleste europæiske sprog såsom nederlandsk "vergeet-mij-nietje", svensk "förgätmigej", romansk "nu-mă-uita", ungarsk "nefelejcs", tjekkisk "pomněnka", russisk "незабудка (nezabudka)", slovakisk "nezábudka", polsk "niezapominajka", litauisk "Neužmirštuolė", italiensk "nontiscordardimé", spansk "nomeolvides" og japansk "Wasurenagusa" og på færøsk  "gloym-meg-ei"etc. Navnet på hebraisk "zikhrini" betyder "husk mig".

I Tyskland i det 15. århundrede mente man, at bæreren af blomsten ikke ville blive glemt af deres elskere.

Trivia 
 Forglemmigejen er Alaskas nationalblomst.
 Under Hitlers regime blev frimureri og frimurersymboler forbudt. Dette stoppede selvfølgelig ikke de tyske frimurere i at bære tegn på deres tilhørsforhold til logen; vinklen og passeren blev byttet ud med en nål med en forglemmigej. Senere er blomsten blevet et univerielt tegn, til minde om dem der har lidt i frimurerriets navn, især dem der led under nazisternes regime.
 Forglemmigejen-dagen –  LEVs årlige indsamlingsdag.

Eksterne henvisninger 
 US Department of Agriculture: Myosotis

Noter

Galleri 

Rublad-familien
Cockcroft-Walton-generator

Cockcroft-Walton (CW) generator eller CW-multiplierer opkaldt efter de to personer som i 1932 anvendte dette elektroniske kredsløb til at forsyne deres partikelaccelerator elektrisk. Partikelacceleratoren udførte historiens første kunstige atomkernespaltning. John Douglas Cockcroft og Ernest Thomas Sinton Walton anvendte denne kaskade af spændingsdoblere i det meste af deres forskning, som i 1951 udmøntede sig i Nobelprisen i fysik for "Transmutation of atomic nuclei by artificially accelerated atomic particles". Mindre kendt er det at dette kredsløb faktisk blev opfundet meget tidligere, i 1919, af Heinrich Greinacher, en svejsisk fysiker. Derfor bliver den doblerkaskade også kaldt Greinacher multiplier. 

CW er grundlæggende set en spændings-multiplier som konverterer en vekselspænding eller pulset jævnspændingsenergi fra en lavt spændingsniveau til et højere jævnspændingsniveau. Den er lavet af en stige af spændingsdoblere af kondensatorer og dioder til at genererer høje spændinger. I modsætning til transformatorer, eliminerer denne metode en tung transformatorkerne med krævede elektrisk isolation.

Anvendelse 

CW multipliere kan anvendes til at generere spændinger fra få volt og op til millioner af volt som anvendes i højenergifysik eksperimenter og lyn sikkerhedstest.

De bliver i stort tal også fundet i gaslasere, højspændingsspændingsforsyninger, røntgenstrålesystemer, LCD/TFT bagbelysning, luftionisatorer "friskluftgenerator", partikelacceleratorer, kopimaskiner, videnskabelig instrumentation, oscilloskoper med billedrør, fjernsyn med billedrør og mange andre anvendelser der kræver højspænding.

Litteratur 
 Cockcroft, J.D. and Walton, E.T.S. (1932). Proc. R. Soc. London A137:229.

Eksterne henvisninger 
 Cockcroft Walton multipliers – Blaze Labs Research  Designformler (bladr evt lidt ned til artiklen kommer)
 Cockcroft Walton 
 Cockcroft Walton used in particle accelerators (pdf)  
 US Department of Energy

Teknisk 
 Spændingsforsyning med CW-miltiplier (pdf) (se til højre på første side lidt nede – hvor der er en masse dioder i serie)
 En afart af en CW-mutiplier anvendes her: EDN, Build a Transformerless 12V to 180V DC/DC Converter
 Artikel som pdf med diagram: (pdf), (2. pdf) Faktisk er der nogle komponetfejl; C1-C18 står kun til at kunne holde til 63V. Faktisk burde de skulle kunne klare progressivt højere og højere spænding jo nærmere doblercellen kommer udgangen. Der er en fejl i tabel 2. Iout angives til at være 1000mA – det er en anden fejl. Beregnet ud fra effektiviteten er det faktisk 1000uA=1mA.

Se også 
 Bootstrapping (elektronik)

Elektrisk energigearing
Mæcenat

Mæcenat er en betegnelse for ydet støtte til en bestemt person, gruppe, organisation eller tilsvarende.

En mæcen støtter kunst og videnskab ved at skænke sin kunstsamling, sit bibliotek o.l. til offentligheden eller ved at bestille nye kunstværker hos kunstnere og arkitekter. Også andre former for privat støtte til udøvende kunstnere og forskere falder ind under mæcenvirksomhed.

Betegnelsen stammer fra romeren Gaius Cilnius Mæcenas, der fik stor indflydelse på den romerske litteratur ved at støtte digtere som Vergil, Properts og Horats.

Bøger 
Et mæcenateksemplar er et udsøgt eksemplar af en bog, som forfatteren sender til sine mæcener og venner. Søren Kierkegaard er kendt for de meget fornemme mæcenateksemplarer trykt på velin, smukt indbundne og dedikeret til guldalderens store personligheder.

Se også 
 Sponsor

Kilder 
 Mæcen – Den Store Danske
BWO

BWO (Bodies Without Organs) er en svensk pop-gruppe.

Gruppen blev dannet i 2003 af musikeren og forfatteren Alexander Bard sammen med tekstforfatter og medproducent Anders Hansson.

Ud over Alexander Bard består BWO af keyboard-spilleren Marina Schiptjenko og sangeren Martin Rolinski.

BWO stillede op i Melodifestivalen (det svenske Melodi Grand Prix) i 2005, 2006 og 2008(i 2005 under det originale navn Bodies Without Organs). I 2006 blev de med sangen Temple Of Love nr .2 i den svenske finale efter Carola. Sverige var splittet i spørgsmålet om hvilken af de to sange der var den bedste – mange mente BWO's havde bedre internationale chancer, men et flertal valgte alligevel Carola som vinder. Efterfølgende blev Temple Of Love et stort hit, og blev bl.a. nr. 1 på den svenske hitliste. I 2008 stillede de op med sangen Lay Your Love On Me og blev nr. 3 i finalen.
I 2009 stiller de igen op, denne gang med sangen You're Not Alone.

Diskografi

Album 
 2005 – Prototype
 2006 – Halcyon Days
 2006 – Halcyon Nights
 2007 – Fabricator
 2008 – Pandemonium – The Singles Collection

Singler 
 2004 – Living an a Fantasy
 2004 – Conquering America
 2004 – Sixteen Tons of Hardware
 2005 – Gone
 2005 – Open Door
 2005 – Sunshine in the Rain
 2005 – Voodoo Magic
 2006 – Temple of Love
 2006 – We Could Be Heroes
 2006 – Will My Arms Be Strong Enough
 2006 – Chariots of Fire
 2007 – Save My Pride
 2007 – Let It Rain
 2007 – Rhythm Drives Me Crazy
 2007 – The Destiny of Love
 2007 – Give Me the Night
 2008 – Lay Your Love on Me
 2008 – Barcelona
 2008 – The Bells of Freedom
 2008 – Gomenasai

Eksterne henvisninger 

 Electro Nordica
 Fanclub
 BWO on MySpace

Popgrupper fra Sverige
Melodi Grand Prix
Etableret i 2003
International Folkebåd

International Folkebåd, også kaldet IF-båd, (eng. IF-boat eller IF-cruiser) er en 26-fods sejlbåd. Oprindeligt var det meningen, at den skulle kaldes "International Folkebåd," men efter protester fra det Nordiske Folkebådsforbund, bliver den oftest omtalt "IF."

IF'eren sejles af en besætning på to eller tre mand. Den kan også sejles af en enkelt person, hvis den er rigtigt indrettet. 

I modsætning til den Nordiske Folkebåd, som er en klinkbygget træbåd, er IF'erens skrog konstrueret i glasfiberforstærket polyester, og har en rig af aluminium eller træ. Den findes også med indenbords motor. Så hedder båden IF-Export. En lidt mere luxuriøs udgave af båden er Marieholm 26, der er en anelse længere i skroget og har en lidt længere ruf hvilket giver bedre plads i cockpittet og om læ.

IF'eren er anerkendt som entypebåd, i Danmark, samt i en række andre lande, bl.a. Sverige, Norge, Tyskland og Holland.

Historie 
IF'eren er tegnet af Tord Sundén i 1967. Den er tegnet med forlæg efter Nordisk Folkebåd, og holder i store træk de samme mål som denne, efter der var stor diskussion om den Nordiske Folkebåd med Det Skandinaviske Sejlforbund. 

Ca. 3.500 både blev bygget på Marieholms Bruk frem til 1984. Enkelte både er desuden bygget på licens andre steder i verden, f.eks. Australien. Langt de fleste, 2.225 både, findes i Sverige. I Danmark er der ca. 325 IF'ere.

1970'erne var bådens storhedstid set med producenternes øjne med år 1975 i toppen med 552 producerede både.

I år 1970 blev IF'eren en national entypeklasse i Sverige, og senere også i Danmark, Norge og Tyskland. 

I Danmark, Norge og Sverige findes et organiseret samarbejde under navnet "Nordisk IFRA." Her arbejdes hovedsageligt på at harmonisere klasseregler og organisere kapsejladser, så de både kan sejle nationale og internationale kapsejladser.

Langfart med IF'eren 
IF'eren er trods sin ringe størrelse også populær som langfartsbåd. Det er den robuste langkøl, som skaber en meget kursstabil og kun lidt krængende båd, der kan takkes for dette. Udover, at båden er stabil, er den også meget sikker og derfor et perfekt valg til en familie med børn eller andre personer, der ikke er vant til at færdes til søs.

Eksterne links 
https://www.ifklubben.dk/

Kølbåde
Chad Channing

Chad Channing (født 31. januar 1967) var trommeslager i bandet Nirvana i perioden 1988-1990. Siden da han han spillet i flere forskellige bands, f.eks. Fireants, The Methodists, East of the Equator og Redband. 

I 2005 dannede Chad bandet Before Cars, som spiller på barer, strips osv. i USA. Chad spiller bas og synger i bandet.

Trommeslagere fra USA
Kirsten Passer

Norma Lillian Kirsten Thomsen (f. Passer) (13. marts 1930 i Nårup – 22. marts 2012) var en dansk skuespillerinde og søster til skuespillerne Dirch og Marchen Passer.

Opvækst og karriere 
Kirsten blev født i den lille by Nårup nær Assens, og var datter af skibsfører Vilhelm Passer og Ragnhild Petra Fich. I hendes unge år fik hun undervisning hos skuespilleren Einar Juhl, hvilket gjorde at hun i 1953 blev optaget på Teaterdirektørernes Elevskole. Under elevperioden, der varede fra 1953-56, fik hun små roller på Folketeatret, hvor hun bl.a. prøvede kræfter med Mrs. Jerome i Dårskabets time og Maldrubine i Nøddebo Præstegård.

Som udlært skuespiller blev hun ansat hos Stig Lommer på ABC Teatret, hvor hun debuterede i forestillingen ABC for viderekomne, mens hun de følgende to år medvirkede i teatrets revyer. Hun var desuden med i Tante Mamie på Aveny Teatret.
Efterfølgende rejste hun rundt på forskellige små teatre i Københavns-området, hvor hun også i 1975 optrådte i Amagerrevyen. Hun deltog desuden i en kabaret hos Simon Rosenbaum og Tony Rodian.

Kirstens filmdebut blev i 1954 i filmen 'I kongens klær'. Efterfølgende medvirkede hun i mere 30 film, hvor bl.a. hendes rolle som Lille Per's lærerinde Frk. Ludvigsen, også kaldet Hornuglen, bør nævnes. Hun medvirkede i sammenlagt fem Far til Fire-film.

Hun blev gift med civilingeniør Steen Valdemar Thomsen den 11. maj 1951 i Holmens Kirke, København.

Dirch-filmen 2012 
I forbindelse med filmatiseringen af hendes bror Dirch Passers liv i filmen Dirch, hvor Dirch blev fremstillet som en ensom misbruger, der frygtede scenen, stod Kirsten frem i B.T., og sagde at mange af de, som havde stået frem og fortalt om Dirchs liv, ikke engang kendte eller havde mødt Dirch, men de gjorde det derimod kun for at promovere sig selv. Hun understregede i interviewet at Dirch var et glad menneske fyldt med stolthed. Hun genkendte ikke filmens side.

Hun er begravet på Sorgenfri Kirkegård.

Filmografi 
 Stjerneskud – 1947
 I kongens klær – 1954
 Altid ballade – 1955
 Den kloge mand (1956) – 1956
 Taxa K-1640 Efterlyses – 1956
 Far til fire i byen – 1956
 Far til fire og onkel Sofus – 1957
 Natlogi betalt – 1957
 Far til fire og ulveungerne – 1958
 Vagabonderne på Bakkegården – 1958
 Der brænder en ild – 1962
 Pigen og pressefotografen – 1963
 Passer passer piger – 1965
 Flådens friske fyre – 1965
 Mig og min lillebror – 1967
 Tandlæge på sengekanten – 1971
 Brand-Børge rykker ud – 1976

Fodnoter

Eksterne links 
 

Skuespillere fra Danmark
Personer fra Fyn
Château de Marly

Château de Marly var et slot ved det som i dag hedder Marly-Le-Roi, et forstadsområde omtrent 18 km vest for Paris i Frankrig.

Opførelsen af slottet blev påbegyndt i 1679 under Louis XIV, og samtidig opførtes en stor hydraulisk "maskine" (la Machine de Marly) som sørgede for vandforsyningen til både Marly og Versailles.

Slottet 
Slottet var klar til beboelse i 1686 og var opført som en jagtslot netop stort nok til at huse kongen med jagtfølge. Kongen opholdt sig her i perioder og undslap på den måde de formelle pligter og omgangsformer på Versailles.

Efter Louis XVI's død svandt brugen af slottet, da ingen af arvingerne havde interesse for stedet. Efter den franske revolution blev de to marmor-hestestatuer (les Chevaux de Marly) flyttet til Place de la Concorde hvor de flankerer Champs-Élysées.

I 1799/1800 blev slottet solgt og husede en overgang et bomuldsspinderi, men da det ophørte blev alle bygningerne revet ned i 1806. Parkarealet blev tilbagekøbt af Napoleon og er stadig i statens eje.

"Maskinen" 
Til at forsyne de to slotte (Marly og Versailles) med vand blev der konstrueret en stor pumpemaskine som kunne pumpe vand fra Seinen op til et system af akvadukter og reservoirer. Maskinen lå få kilometer fra Marly ved Bougival og pumpede vand fra floden op på bakken ved Louveciennes, over 100 m.

Maskinen lå i floden og blev drevet af strømmen ved hjælp af fjorten skovlhjul på omkring 12 m i diameter. De drev over 200 pumper og et sindrigt system af rør, ventiler, tanke, m.v., og den kunne pumpe 5000 m³ i døgnet. Der var 60 mand til at drive og vedligeholde det.

Den blev indviet i 1684 og var på det tidspunkt antagelig det største og mest komplicerede enkeltstående mekaniske system i verden. Pumperne blev med tiden erstattet – først med dampdrift og siden elektrisk drift – og reservoirerne på bakken var i brug helt til 1968, hvor anlægget blev nedlagt og fjernet.

Marly
Segmentanalyse

Segmentanalyse eller klyngeanalyse er en kvantitativ, statistisk metode brugt til at lede efter mønstre i datasæt, hvor målet er systematisk at inddele populationen i segmenter, dvs. klynger eller grupper. Segmentanalysen findes både inden for datalogien og den videnskabelige metodelitteratur herunder naturvidenskabelig og samfundsvidenskabelig forskning.

Metoden er ofte anvendt inden for sociologien, især kultursociologien. Den franske sociolog Pierre Bourdieus kvantitative feltanalyser analyser er et eksempel på brugen af segmentanalyser. I dansk regi er Minerva-modellen et kendt eksempel på en hyppigt anvendt segmentanalyse. Modellen er udviklet af den danske sociolog og senere hen politiker Henrik Dahl, og den inddeler den danske befolkning i fire klynger baseret på to skalaer: På den ene akse måles et individs placering mellem polerne "moderne" og "traditionel" og på den anden "pragmatisk" og "idealistisk". Segmentanalyser anvendes ofte i forbindelse med afsætning og markedsføring, da segmentanalyser kan overskueliggøre målgrupperne. I de senere år er der kommet en personlighedspsykografisk segmentanalyse. Det er livsstilssegmenter som er baseret på emotionelle præferencer kaldet emotionelle kundetyper.

Referencer 

Kvantitativ metode i samfundsvidenskab
Statistik
Sikar

Sikar er et rørsystem i planter, bestående af celler, der transporterer saftstrømme med bl.a. sukker produceret i fotosyntesen fra plantens blade til rødderne eller andre organer, hvor der er behov for energi og organisk stof. Når rørene kaldes "sikar", skyldes det, at de består af tomme, aflange celler, hvis sammenvoksede endeflader er gennembrudt, så væsken kan passere gennem noget, som kan ligne en si (eller måske snarere et dørslag).

Man kan her sige, at sikar udfører det modsatte af vedkar, som transporterer vand og opløste næringsioner fra rødderne til bladene, hvor de indgår i stofskifte- og vækstprocesserne. 

En god huskeregel er at s i sikar står for sukker, og v i vedkar står for vand!

Se også
 Phloem

Biologi

de:Phloem#Siebzellen